Kärpät julkaisi sunnuntaina Twitterissä kuvan, jossa pelaajat puolisoineen ovat Halloween-pukeissa. Kuva poistettiin seuran kanavalta pikavauhtia.

Jos upotus ei näy, voit katsoa sen tästä.

Kuvassa huomiota herätti kahden pelaajan pukeutuminen saamenpuvun jäljitelmään.

Twitterissä siitä nousi poru, koska osa saamelaisista koki sen kulttuuriseksi omimiseksi.

– Minun kulttuurini ei ole naamiaisasu, profiilissaan pohjoissaamen kielen lehtoriksi esittäytyvä Outi Länsman kommentoi.

Jos upotus ei näy, voit katsoa sen tästä.

Ymmärrystä julkaisulle ja asusteille ei löytynyt myöskään Janne Hirvasvuopiolta, joka toivoi Kärppien tekevän kädenojennuksen saamelaisyhteisön suuntaan.

– Oulun Kärpät voisikin seuraavaksi kantaa vastuunsa ja yhteistyössä Oulun saamelaisyhdistysten kanssa tehdä projektin alueen saamelaisten kanssa, esim. saamelaisen kulttuurin ja saamen kielten kielenelvyttämisen hyväksi. Koska me ei olla vittu mikään fantasiakansa.

Kolmen twiitin ketjussaan Hirvasvuopio myöntää reagoivansa asiaan vahvasti, mutta pitää sitä tässä tapauksessa oikeutettuna.

– En vain halua, että kulttuurilleni merkittävä aspekti infantilisoidaan naamiaisasuksi. Se kertoo kunnioituksen puutteesta ja valta-asetelmista sekä meidän kulttuurilla rahastamisesta, hän tähdentää.

Iltalehti tavoitti Kärppien toimitusjohtajan Tommi Virkkusen, joka kertoi aloitteen kuvan julkaisemiseen tulleen pelaajilta.

Ryhmäotos taltioitiin lauantaisen Kärpät–HIFK-ottelun jälkeen. Kyseessä oli Kärppien Halloween-teemapeli.

– Pojat eivät varmaan ajatelleet sitä asiaa niin, että se saattaisi loukata jotakuta. Päätettiin sitten ottaa pois, kun siitä tuli viestiä, Virkkunen toteaa.

– Meidän some-ihmiset panivat pahoittelut sille, joka lähetti sen viestin.

Virkkunen pitää palautteen lähettämistä seuran näkökulmasta sopivana päätepisteenä Twitter-lainehdinnalle.

– Nuoret miehet olivat tehneet kuvan, eivätkä olleet ajatelleet sellaista asiaa. Niin kuin sanoin, pahoittelimme asiaa. Semmoista sattuu joskus. Ei tuollaista kukaan halua tahallaan tehdä, Virkkunen sanoo.